Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaiseminen erään viinialan nimityksen osalta

(2021/C 36/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

YHTENÄINEN ASIAKIRJA

”MUŠKAT MOMJANSKI / MOSCATO DI MOMIANO”

PDO-HR-02109

Hakemuksen jättöpäivä: 15.9.2015

1. Rekisteröitävä nimi / rekisteröitävät nimet

Muškat momjanski (HR)

Moscato di Momiano (IT)

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Viini (”Kvalitetno vino KZP” (laatuviini, jonka maantieteellinen alkuperä on tarkastettu) ja ”Vrhunsko vino KZP” (ensiluokkaista laatua oleva viini, jonka maantieteellinen alkuperä on tarkastettu))

Viinien valmistuksessa käytetyt rypäleet poimitaan tavanomaisena sadonkorjuuaikana. Viinit ovat kristallinkirkkaita, ja niiden väri vaihtelee vihreäkeltaisesta kullankeltaiseen. Viinien alkoholipitoisuus on kohtalaisen korkea tai korkea, hapokkuus on tasapainoinen ja uutepitoisuus korkea. Aromi on selkeän kukkainen ja hedelmäinen, ja sitä hallitsevat Muscat-lajikkeelle tyypilliset vivahteet.

Rikkidioksidipitoisuus on enintään 200 mg/l viineissä, joissa on enintään 5 g/l jäännössokeria, ja enintään 250 mg/l viineissä, joissa on yli 5 g/l jäännössokeria.

Kokonaisalkoholipitoisuus enintään – Sovelletaan voimassa olevassa lainsäädännössä vahvistettuja rajoja.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 16,7 Kokonaisrikkidioksidipitoisuus enintään (mg/litra) 250

Viini (”Kvalitetno vino KZP” (laatuviini, jonka maantieteellinen alkuperä on tarkastettu) ja ”Vrhunsko vino KZP – Arhivsko vino” (ensiluokkaista laatua oleva viini, jonka maantieteellinen alkuperä on tarkastettu – Reserva-viini))

Reserva-viinien ominaispiirteisiin kuuluvat voimakkaan keltaiset värisävyt, kypsymisprosessin tuloksena syntynyt monivivahteinen aromi ja kypsille valkoviineille tyypillinen bukee, jota täydentävät muskatin vivahteet. Viinien maku on miellyttävä, harmoninen ja monivivahteinen; jälkivaiheen aromi on runsas, ja siinä on mietoja tai kohtalaisen voimakkaita kypsien hedelmien, kukkien ja joskus hunajan ja pähkinöiden vivahteita.

Rikkidioksidipitoisuus on enintään 200 mg/l viineissä, joissa on enintään 5 g/l jäännössokeria, ja enintään 250 mg/l viineissä, joissa on yli 5 g/l jäännössokeria.

Kokonaisalkoholipitoisuus enintään – Sovelletaan voimassa olevassa lainsäädännössä vahvistettuja rajoja.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 16,7 Kokonaisrikkidioksidipitoisuus enintään (mg/litra) 250

Viini (”Kvalitetno vino KZP” (laatuviini, jonka maantieteellinen alkuperä on tarkastettu) ja ”Vrhunsko vino KZP – Desertno vino” (ensiluokkaista laatua oleva viini, jonka maantieteellinen alkuperä on tarkastettu – jälkiruokaviini))

Jälkiruokaviineissä on voimakkaan keltaisia värisävyjä, korkeampi alkoholipitoisuus ja monivivahteinen, voimakas tuoksu ja maku, joita hallitsevat kuivattujen hedelmien aromit (rusinat, kuivatut viikunat) ja joskus hunaja sekä viineille tyypilliset muskatin vivahteet. Viinien maku on miellyttävä ja pitkä ja uutepitoisuus on korkea. Viinit ovat täyteläisiä ja kohtalaisen tai erittäin makeita. Hienovaraista jälkivaiheen aromia hallitsevat kypsien, kuivattujen ja kuivuneiden hedelmien vivahteet ja joskus hunaja ja likööri.

Rikkidioksidipitoisuus on enintään 200 mg/l viineissä, joissa on enintään 50 g/l jäännössokeria, ja enintään 300 mg/l viineissä, joissa on yli 50 g/l jäännössokeria.

Kokonaisalkoholipitoisuus enintään – Sovelletaan voimassa olevassa lainsäädännössä vahvistettuja rajoja.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 30 Kokonaisrikkidioksidipitoisuus enintään (mg/litra) 300

5. Viininvalmistusmenetelmät

a. Olennaiset viininvalmistusmenetelmät

Viinitarhojen sijainti

Viljelykäytännöt

Viinitarhat voidaan istuttaa ainoastaan flysch-tyyppiselle maaperälle. Viiniä ei saa viljellä terra rossa -tyyppisellä maalla.

Istutustiheydet

Viljelykäytännöt

Vuodesta 2015 alkaen istutetuilla viinitarhoilla on oltava vähintään 4 000 viiniköynnöstä hehtaaria kohti, hyötyalueen perusteella laskettuna. Vuodesta 2015 alkaen istutetuilla viinitarhoilla, jotka on istutettu rakennetuille pengermille, on oltava vähintään 3 500 viiniköynnöstä hehtaaria kohti, hyötyalueen perusteella laskettuna. Ennen vuotta 2015 istutettuihin viinitarhoihin ei sovelleta viiniköynnösten hehtaarikohtaista määrää koskevia rajoituksia.

Viiniköynnöksen kasvatus

Viljelykäytännöt

Viiniköynnösten kasvatuksessa on sallittua käyttää vain yksinkertaista tai kaksinkertaista leikkausta. Versot (haarat) ovat pitkiä ja niissä voi olla kannusversoja.

Viinirypäleiden korjuu

Viljelykäytännöt

Rypäleet korjataan ainoastaan käsin.

Viinintuotanto (”Kvalitetno vino s kontroliranim zemljopisnim podrijetlom” (laatuviini, jonka maantieteellinen alkuperä on tarkastettu))

Viininvalmistusmenetelmien rajoitukset

Viinien luonnollinen vähimmäisalkoholipitoisuus on 11,5 tilavuusprosenttia. Perinteisellä desertno vino (jälkiruokaviini) -lisämerkinnällä varustettujen viinien luonnollinen vähimmäisalkoholipitoisuus on 16 tilavuusprosenttia.

Jos vuoden sääolosuhteet ovat olleet epäsuotuisat, viiniä voidaan makeuttaa, edellyttäen, että makeutettavaa viiniä ei ole väkevöity. Viinin kokonaisalkoholipitoisuutta voidaan korottaa enintään kahdella prosentilla. Tämä tehdään nostamalla viinin sokeripitoisuutta siten, että viiniin lisätään rypäleen puristemehua, tiivistettyä rypäleen puristemehua tai puhdistettua tiivistettyä rypäleen puristemehua (jonka on oltava peräisin samalta viininviljelyalueelta kuin makeutettavan viinin).

Viinintuotanto (”Vrhunsko vino s kontroliranim zemljopisnim podrijetlom” (ensiluokkaista laatua oleva viini, jonka maantieteellinen alkuperä on tarkastettu))

Viininvalmistusmenetelmien rajoitukset

Viinien luonnollinen vähimmäisalkoholipitoisuus on 11,5 tilavuusprosenttia. Perinteisellä desertno vino (jälkiruokaviini) -lisämerkinnällä varustettujen viinien luonnollinen vähimmäisalkoholipitoisuus on 16 tilavuusprosenttia.

Viiniä ei saa väkevöidä eikä makeuttaa, eikä sen happamuutta saa lisätä tai vähentää.

b. Enimmäistuotokset

”Muškat momjanski / Moscato di Momiano” (SAN), johon on liitetty merkintä ”Kvalitetno vino s kontroliranim zemljopisnim podrijetlom” (laatuviini, jonka maantieteellinen alkuperä on tarkastettu)

10 000 kilogrammaa rypäleitä hehtaaria kohden

”Muškat momjanski / Moscato di Momiano” (SAN), johon on liitetty merkintä ”Kvalitetno vino s kontroliranim zemljopisnim podrijetlom” (laatuviini, jonka maantieteellinen alkuperä on tarkastettu)

70 hehtolitraa hehtaaria kohden

”Vrhunsko vino s kontroliranim zemljopisnim podrijetlom” (ensiluokkaista laatua oleva viini, jonka maantieteellinen alkuperä on tarkastettu)

10 000 kilogrammaa rypäleitä hehtaaria kohden

”Vrhunsko vino s kontroliranim zemljopisnim podrijetlom” (ensiluokkaista laatua oleva viini, jonka maantieteellinen alkuperä on tarkastettu)

60 hehtolitraa hehtaaria kohden

6. Rajattu maantieteellinen alue

Muškat momjanski / Moscato di Momiano -viinin SAN-alue kattaa Momjanin kaupungin ja sitä ympäröivän alueen ja sijaitsee seuraavien rajojen sisällä: Kremenje–Oskoruš-tie, joka alkaa Kremenjen alueelta ja kääntyy kohti Dramacia; tämän jälkeen raja noudattaa Dramaciin johtavaa tietä; tältä tieltä raja kääntyy 200 metrin päässä Etelä-Dramacista lännen/luoteen suuntaan ja nousee 50 metrin korkeuteen merenpinnasta; sen jälkeen raja jatkuu pohjois- ja koillissuunnassa 50 metrin korkeudella merenpinnasta; Dramacin koillispuolella raja nousee 50 metrin korkeudesta 180 metrin korkeuteen; raja jatkuu 180 metrin korkeudessa Merišćen ja Oskorušin alueiden pohjoispuolella Bričin suuntaan kulkien paikoitellen Kroatian tasavallan ja Slovenian tasavallan välisen rajan mukaisesti (kohdissa, joissa raja on yli 180 metriä merenpinnan yläpuolella); Bričin pohjoispuolella Muškat momjanski / Moscato di Momiano -viinin SAN-alueen raja siirtyy pois Slovenian tasavallan rajalta ja kulkee 500 metrin etäisyydellä koillispuolelle tietä, joka johtaa Bričistä Stancija Viginiin; 500 metriä Stancija Viginistä itään raja jatkuu suoraan etelään 300 metrin korkeuteen; siellä raja jatkuu länteen 300 metrin korkeudessa merenpinnan yläpuolella; kohdasta, jossa raja koskettaa tässä korkeudessa Črncistä Marušićiin johtavaa tietä, se jatkaa tätä tietä pitkin etelään Marušićiin asti ja sen jälkeen Kremenjeen.

7. Pääasiallinen rypälelajike / pääasialliset rypälelajikkeet

Muscat Blanc à Petits Grains / Moscato di Canelli

8. Yhteyden/yhteyksien kuvaus

”Muškat momjanski / Moscato di Momiano” on perinteisesti käytetty nimi, jossa yhdistyvät, asetuksen (EU) N:o 1308/2013 93 artiklan 2 kohdan a ja b alakohdan mukaisesti, rypälelajikkeen nimi (Muscat Blanc à Petits Grains -lajikkeesta valmistettu Muškat-/Moscato-viini) ja maantieteellisen alueen nimi (momjanski / di Momiano, joka on muodostettu Istrian niemimaan pohjoisosassa sijaitsevan Momjanin kaupungin nimen pohjalta). Vaikka Muscat Blanc à Petits Grains -lajiketta on perinteisesti viljelty joko runsaasti tai vähäisemmissä määrin koko Istrian alueella, Momjan on jo pitkään tunnettu tämän viinin tyypillisenä tuotantoalueena. Perinteinen ”Muškat momjanski / Moscato di Momiano” -nimitys on ollut tunnettu kuluttajien keskuudessa jo usean vuoden ajan, mikä johtuu viinin imagosta perinteisenä tuotteena, sen saamista lukuisista palkinnoista viinikilpailuissa ja näyttelyissä sekä viinin huomattavasta markkinaosuudesta ja korkeasta laadusta. Vuonna 1997 Muškat momjanski -viinille myönnettiin nimisuoja tällä nimellä valvotulta maantieteelliseltä alueelta peräisin olevien laatuviinien suojelujärjestelmän ja tuolloin sovelletun viinilain mukaisesti Zagrebin yliopiston agronomian tiedekunnaan laatiman raportin perusteella.

Lajikkeet

Momjanin alueella harjoitetun Muscat Blanc à Petits Grains -lajikkeen viljelyn perinteisestä luonteesta ja erityispiirteistä kertoo myös se, että lajikkeella on erityinen geenivaranto, jota on perinteisesti viljelty tällä alueella ja jolle on ominaista suhteellisen pienet rypäleet, kuoren suurempi osuus jokaisessa rypäleessä, väljemmät ja kevyemmän tertut, vähäisempi satomäärä, vahvempi harmaahomeen vastustuskyky sekä sokerin ja aromaattisten aineiden suurempi osuus rypäleissä verrattuna lajikkeen tavanomaiseen geenivarantoon.

Ilmasto, maaperä ja pinnanmuodot

Muškat momjanski / Moscato di Momiano -viinin SAN-alueella vallitsevan ilmaston piirteisiin kuuluvat meri- ja mannerilmaston yhteisvaikutukset. Tässä ilmastossa kypsyneiden rypäleiden primaaristen lajikearomien pitoisuus on tavanomaista korkeampi, eivätkä aromit ole heikentyneet kypsymisaikana, mikä tekee Muškat momjanski / Moscato di Momiano (SAN) -viineistä korkealaatuisia. Alueella vaikuttaa myös ympäröiviä rannikkoalueita viileämpi mannerilmasto, joka tuo alueelle viileää ilmaa etenkin öisin. Mannerilmaston vaikutuksesta rypäleiden kokonaishappopitoisuus (erityisesti omenahapon osalta) on suurelta osin säilynyt viinissä ja tekee sen mausta raikkaan. Tämä ominaisuus on erittäin tärkeä viineissä, joissa on suuri jäännössokeripitoisuus, sillä sopiva määrä orgaanisia happoja varmistaa, että viinin maku on tasapainoinen. Lisäksi meri- ja Välimeren ilmaston suotuisat (kohtalaisen korkeat) lämpötilat, erityisesti päiväsaikaan, takaavat, että rypäleet kypsyvät hyvin ja sisältävät runsaasti sokeria, mikä on välttämätöntä, jotta Muscat Blanc à Petits Grains -lajikkeen viineihin, erityisesti niihin, joissa on runsaasti jäännössokeria, kehittyy täyteläinen maku.

Flysch-tyyppinen maaperä (rendzina), jossa karbonaattipitoisuus on tavanomaista suurempi, hillitsee ja tällä tavoin tasapainottaa viiniköynnöksen kasvua sekä auttaa luomaan suotuisan mikroilmaston, jossa tertut saavat kohtalaisen määrän auringonvaloa. Tällä on myönteinen vaikutus rypäleissä olevien aromaattisten yhdisteiden synteesiin, joka vaikuttaa merkittävällä tavalla aromaattisten viinien, kuten Muškat momjanski / Moscato di Momiano (SAN) -viinin tapaisten viinien, joiden aromaattiset ominaisuudet ovat näissä olosuhteissa erityisen korostuneet, korkeaan laatuun. Lisäksi kohtalaisen valomäärän ansiosta sokerin ja orgaanisten happojen suhde rypäleissä on tasapainoinen. Rendzina-tyyppisessä maaperässä on runsaasti savea, minkä vuoksi maa pysyy kosteana ja viiniköynnökset saavat vettä pitkähköinä kuivina kausina. Vesistressin puuttuminen ja näissä olosuhteissa syntyvä assimilaattien keskeytymätön tuotanto varmistavat, että rypäleet kypsyvät tasaisesti ja kehittävät riittävän määrän sokeria, orgaanisia happoja ja aromaattisia yhdisteitä – jotka vaikuttavat merkittävällä tavalla viinin laatuun – myös silloin, kun kasvukaudella on pitkiä kuivia kausia.

Muškat momjanski / Moscato di Momiano -viinin SAN-alueen kumpuilevan maaston ansiosta ilma kiertää alueella säännöllisesti, joten kastetta muodostuu vähän, ja kaste ja viinin maanpäällisille osille tippuvat sadepisarat kuivuvat nopeasti. Näin ollen viiniköynnöksiin ei kehity (tai kehittyy vähemmän) kasvisairauksia, kuten harmaahometta. Tämä on tärkeää, jotta rypäleet kypsyvät paremmin ja tasaisemmin, sillä silloin, kun harmaahometta ei ole tai kun sitä kehittyy vähemmän, rypäleet saavat olla viiniköynnöksissä pidempään ja pääsevät kypsymään sopivaan kypsyysasteeseen. Lisäksi rypäleisiin kerääntyy riittävästi viinin laadun kannalta merkittäviä kemiallisia ainesosia, kuten sokeria, orgaanisia happoja ja aromaattisia yhdisteitä.

Nämä luontoon liittyvät tekijät, jotka yhdistyvät Muškat momjanski / Moscato di Momiano -viinin pienellä SAN-alueella, luovat erityiset ja ainutlaatuiset edellytykset erittäin korkealaatuisten ja laadustaan tunnettujen rypäleiden ja viinien tuotannolle.

Ihmisen toimintaan liittyvät tekijät

Muškat momjanski / Moscato di Momiano -viinin SAN-alueella tuotettujen rypäleiden ja viinien erityisluonteeseen vaikuttavat seuraavat inhimilliset tekijät: jo vuosikymmenten ajan kasvimateriaalin lisäämiseen tarkoitetut varttamisoksat on valittu yksinomaan Momjanin alueen viinitarhojen korkealaatuisista viiniköynnöksistä nimenomaan alkuperäisen geneettisen kannan erityisluonteen ja laadun vuoksi; viljely pohjautuu matalakuormitteiseen järjestelmään, jossa käytetään pitkiä versoja tai lyhyiden ja pitkien versojen yhdistelmää sekä perinteistä satomäärän rajoittamista; ei-toivotut versot poistetaan järjestelmällisesti; lehdet poistetaan; sivuversot poistetaan ja versoja leikataan suotuisan mikroilmaston luomiseksi, mikä on olennaista, jotta rypäleisiin saadaan haluttu määrä sokeria, orgaanisia happoja ja aromaattisia yhdisteitä. Lisäksi viininvalmistusmenetelmillä varmistetaan, että Muškat momjanski / Moscato di Momiano (SAN) -viinille ominaiset, etenkin viinilajikkeelle tunnusomaiset, aromit säilyvät mahdollisimman hyvin. Tällä alueella tuotettujen Muškat momjanski / Moscato di Momiano (SAN) -viinien erityislaadusta kertoo selkeimmin se, että viinit ovat olleet tunnettuja ja arvostettuja noin sadan vuoden ajan, mistä on lukuisia historiallisia todisteita; Momjanissa järjestetään Muškat-viiniin liittyviä perinteisiä tapahtumia; viini on voittanut monia palkintoja kansallisissa ja kansainvälisissä kilpailuissa ja näyttelyissä; alueella on lukuisia viininviljelyä ja -valmistusta harjoittavia perheitä, jotka ovat tuottaneet tätä viiniä jo sukupolvien ajan.

Muškat momjanski / Moscato di Momiano -viinin SAN-alue on selkeä maatalousekologinen alue, jolla luontoon ja ihmisen toimintaan liittyvät tekijät yhdistyvät ainutlaatuisella tavalla ja jolla tuotetaan erityisiä korkealaatuisia viinejä.

9. Olennaiset lisäedellytykset

EI OLE

Linkki eritelmään

https://poljoprivreda.gov.hr/UserDocsImages//dokumenti/hrana/zastita_oznaka_izvrsnosti_vina//Specifikacija_proizvoda_Muskat_momjanski.pdf

(1) EUVL L 347, 20.12.2013, s. 671.